
     REPUBLIKA HRVATSKA
     TRGOVAČKI SUD U OSIJEKU

U IME REPUBLIKE HRVATSKE
R J E Š E N J E

	Trgovački sud u Osijeku, po sucu mr. sc. Tihomiru Kovačeviću, kao stečajnom sucu, povodom prijedloga FINANCIJSKE AGENCIJE ZAGREB, Regionalni centar Osijek, L. Jagera 3, OIB 85821130368 za otvaranje stečajnog postupka nad dužnikom DRUŠTVO ANTUNA GUSTAVA MATOŠA TOVARNIK, Tovarnik, Ivana Burika 9, Reg. broj: 16000996, OIB: 43064056585, dana 18. travnja 2018.

r i j e š i o   j e

1. Nastavlja se postupak prema općim odredbama Stečajnog zakona.

2. Odbacuje se prijedlog Republike Hrvatske, Ministarstva financija od 7.03.2018. za otvaranje stečajnog postupka nad dužnikom DRUŠTVO ANTUNA GUSTAVA MATOŠA TOVARNIK, Tovarnik, Ivana Burika 9, Reg. broj: 16000996, OIB: 43064056585. 

Obrazloženje

Predlagatelj FINA je dana 21.02.2018. podnijela Trgovačkom sudu u Osijeku prijedlog za provedbu skraćenog stečajnog postupka nad dužnikom DRUŠTVO ANTUNA GUSTAVA MATOŠA TOVARNIK, Tovarnik, Ivana Burika 9, Reg. broj: 16000996, OIB: 43064056585, temeljem odredbe čl. 429. st. 1. Stečajnog zakona (NN 71/15 i 104/17, dalje: SZ).

U prijedlogu je navela da na dan 19.02.2018. dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 22.754,54 kn, u koji iznos je uračunata kamata i naknada FINE za provedbe ovrhe na novčanim sredstvima dužnika. Također je navela da dužnik nema  zaposlenih radnika.

FINA je dostavila popis računa i oročenih novčanih sredstava dužnika na dan 19.02.2018., te navela da na temelju čl. 112. st. 5. SZ dužnik na dan 19.02.2018. na ime predujma za namirenje troškova stečajnog postupka ima zaplijenjena novčana sredstva u iznosu od 25,00 kn.

Trgovački sud u Osijeku je 2.03.2018. sukladno odredbi čl. 430. SZ objavio oglas na mrežnoj stranici e-Oglasna ploča sudova i u zakonom propisanom roku vjerovnik Republika Hrvatska, Ministarstvo financija, Porezna uprava Zagreb po ŽDO GUO Vukovar 8.03.2018. podnijela je prijedlog za otvaranje stečajnog postupka nad predmetnim dužnikom, te je sud rješenjem od 14.03.2018. obustavio skraćeni stečajni postupak sukladno odredbi čl. 433. SZ i odredio da će se postupak nastaviti prema općim odredbama Stečajnog zakona.

Dana 11.04.2018. sud je zaprimio podnesak dužnika kojim je dostavio potvrdu FINE od 30.03.2018. iz koje je razvidno da račun dužnika više nije u blokadi i da nema nepodmirenih obveza na dan izdavanja potvrde.

Dana 18.04.2018. sud je izvršio uvid na internetskim stranicama FINE – eBlokade za dužnika i utvrdio da u očevidniku neizvršenih osnova za plaćanje nema neizvršenih osnova za plaćanje.

Sud je izvršio uvid u spis i dokumente u spisu i to Ispis iz Registra udruga na dan 27.02.2018., Prijedlog RH, MF, PU, Područni ured Vukovar zastupana po ŽDO u Vukovaru za otvaranje stečajnog postupka, Dopis MF, Porezna uprave, Područni ured Vukovar od 6.03.2018., Stanje računa poreznog obveznika na dan 6.03.2018., Dopis MF, Porezna uprave, Područni ured Vukovar od 6.03.2018. – upit o imovini, Očevidnik o redoslijedu plaćanja od 6.03.208., ZK izvadak, Podnesak dužnika od 27.03.2018., Zapisnik Općinskog suda u Vukovaru od 30.01.2018., Rješenje Općinskog suda u Vukovaru  broj Ž 12 Broj: Ovr-1583/14 od 30.06.2014., Zk izvadak, Izjava upravnog odbora dužnika od 21.02.2018., Izjava predsjedništva dužnika od 17.10.2017., Popis – odbor za izgradnju kuće, O značajkama i ostvarenju projekta izgradnje i opremanja kuće A. G. Matoša – kulturnog centra u Tovarniku od 25.07.2017. i Potvrda FINE o blokadi računa i novčanih sredstava ovršenika od 30.03.2018., te utvrdio da je dužnik postao sposoban za plaćanje pa je odlučio kao u izreci temeljem odredbe čl. 115. st. 1. Stečajnog zakona (NN 71/15 i 104/17).

U Osijeku 18. travnja 2018.

Zapisničar:         							SUDAC:
Elizabeta Đeke					      mr. sc. Tihomir Kovačević
                                                                     
POUKA O PRAVNOM LIJEKU:
Protiv ovog rješenja može nezadovoljna stranka uložiti žalbu Visokom trgovačkom sudu Republike Hrvatske u Zagrebu u roku od 8 dana pismeno u 3 primjerka putem ovog suda.

D N A:
1. ŽDO GUO Vukovar
2. Dužniku
3. mrežna stranica e-Oglasna ploča sudova 

